PSALM.
38.
Psalm lal David O LEUM GOD, nimet kaiyu in mulat lom! 
Kom kanteyuwi ke pisr nutum, Ac kom puokyuwi. 
Ke sripen kasrkusrak lom, nga muta in keok lulap; Monuk nufon mas ke sripen ma koluk luk. 
Nga walomla in sronot lun ma koluk luk, Su arulana toasr nu sik in us. 
Kinet keik pusrosr ac kulawi Ke sripen ma lalfon nga oru. 
Nga itungyuki ac kuruweni; Nga mwemelil ke len fon. 
Arulana folla monuk ke mas luk Ac nga apkuran in misa. 
Nga totola ac arulana itungyuki; Insiuk keok na, ac nga sasaola ke ngal luk. 
O Leum, kom etu lah mea nga kena kac; Kom lohng sasao luk nukewa. 
Insiuk kihmkim, ku luk wanginla, Ac mutuk ohkla. 
Mwet kawuk ac mwet tulan luk elos tila tuku apkuran nu yuruk Ke sripen ruf keik; Finne sou luk, elos tila fahsriyu. 
Elos su suk in uniyuwi elos filiya kwasrip nu sik, Ac elos su kena akngalyeyu elos fahk mu elos ac kunausyula. Elos tiana tui in orek pwapa koluk lainyu. 
Nga oana sie mwet sulohngkas — nga tia ku in lohng, Nga oana sie mwet kofla kaskas, na nga tia kaskas. 
Nga oana mwet se su tia ku in topuk ma uh Ke sripen el tia ku in lohng. 
Tusruktu nga lulalfongi in kom, O LEUM GOD, Kom, Leum God luk, fah topukyu. 
Nikmet lela mwet lokoalok luk in engan ke nga sun mwe ongoiya; Nikmet lela elos in tungak ke nga ikori. 
Nga apkuran in ikori, Ac nga waiok pacl e nukewa. 
Nga fahkak ma koluk luk; Tuh ma inge oru nga arulana fosrnga. 
Mwet lokoalok luk elos arulana ku in mano; Pukanten mwet srungayu ke wangin sripa. 
Elos su folokin ma koluk ke ma wo Elos lainyu mweyen nga srike in oru ma suwohs. 
Nikmet sisyula, O LEUM GOD; Nikmet fahsr likiyu, God luk. 
Kasreyu inge, O Leum su langoeyu! 
